नवगीत पर शोधकार्य तो कई वर्षों से अनेक विश्वविद्यालयों में हो रहा है पर लंबे अंतराल के बाद इक्कीसवीं सदी में दिल्ली विश्वविद्यालय के द्वार नवगीत के लिए खुले हैं और प्रस्तुत लेखक के निर्देशन में डॉ. अलका शर्मा ने 'नवगीत में युगबोध के विविध आयाम' शीर्षक से एक समग्रतापरक एवं महत्वपूर्ण शोधप्रबंध प्रस्तुत कर पी.एच०डी० की उपाधि प्राप्त की है। दिल्ली विश्वविद्यालय से ही डॉ. राजेश कुमार ने वीरेंद्र मिश्र पर शोधकार्य किया है और कु. सरिता शर्मा रमेश रंजक पर कार्य कर रही हैं। गोवा विश्वविद्यालय से डॉ. हरमिल प्रकाश ने 'नवगीत : परम्परा और प्रयोग' विषय पर शोधप्रबंध प्रस्तुत कर उपाधि प्राप्त की है। मेरठ विश्वविद्यालय से यदि देवेंद्र शर्मा इंद्र पर शोधकार्य किया गया तो बरेली विश्वविद्यालय से वीरेंद्र मिश्र पर शोधप्रबंध प्रस्तुत किया गया।